ബളാല് ക്ഷേത്രത്തിന്റെ പാടശേഖരത്തില് വീണ്ടും നന്മയുടെ നൂറുമേനി വെള്ളരിക്കുണ്ട്: പരമ്ബരാഗതമായി നെല്ക്കൃഷിക്ക് പേരും പെരുമയുമുണ്ടായിരുന്ന നാട്ടില് കാലപ്രവാഹത്തില് കൃഷി കുറഞ്ഞുതുടങ്ങിയപ്പോഴും നാട്ടുനന്മകളെ കൈവിടാതെ കാക്കുന്ന ബളാല് ക്ഷേത്രകമ്മിറ്റിയുടെ പാടശേഖരത്തില് ഇത്തവണയും നൂറുമേനി വിളവ്. ഇടവപ്പാതി തോര്ന്ന് മിഥുനമാസത്തില് വിത്തിറക്കി തുലാമാസത്തില് വിളവെടുക്കുന്ന പതിവിന് ഇത്തവണയും മാറ്റമുണ്ടായില്ല. ഇതില്നിന്നാണ് തുലാമാസത്തിലെ പത്താമുദയ ദിവസം ദേവതകള്ക്കുമുന്നില് പുത്തരി സമര്പ്പിക്കുന്നത്. പഞ്ചായത്ത് പ്രസിഡന്റ് രാജു കട്ടക്കയം കൊയ്ത്തുത്സവം ഉദ്ഘാടനം ചെയ്തു. ക്ഷേത്ര കമ്മിറ്റി പ്രസിഡന്റ് കൃഷ്ണന് നായര് അധ്യക്ഷത വഹിച്ചു. കൃഷി ഓഫീസര് ഡോ. അനില് സെബാസ്റ്റ്യന്, അസി. കൃഷി ഓഫീസര് എസ്. രമേഷ് കുമാര്, പഞ്ചായത്ത് സ്ഥിരംസമിതി അധ്യക്ഷ പി. പത്മാവതി, വാര്ഡ് അംഗം എം. അജിത, പാടശേഖരസമിതി പ്രതിനിധികളായ ബാലകൃഷ്ണന് പറമ്ബത്ത്, സേതുരാജ് മാവില, തമ്ബാന് ഗുരുക്കള്, കൃഷ്ണന് നായര് പൊളിയപ്രം, ശശിധരന് വാവോലില് എന്നിവര് പ്രസംഗിച്ചു. അത്യുത്പാദന ശേഷിയുള്ള ശ്രേയസ് വിത്താണ് പത്തേക്കറോളം വരുന്ന പാടത്ത് ഇത്തവണ വിതച്ചത്. ഞാറ്റടി പറിച്ചു നടാന് തൊഴിലാളികളെ കിട്ടാത്ത അവസ്ഥയില് ഇക്കുറി യന്ത്രം ഉപയോഗിച്ചാണ് കൃഷി ഇറക്കിയത്. നേരത്തേ തരിശായി കിടന്നിരുന്ന ഒന്നര ഏക്കര് സ്ഥലത്തുകൂടി ഇത്തവണ നെല്കൃഷി വ്യാപിപ്പിച്ചിരുന്നു. പ്രദേശത്തിന്റെ ജന്മിയായിരുന്ന മാലോം പട്ടേലര് ക്ഷേത്രകമ്മിറ്റിക്ക് ദാനമായി നല്കിയതാണ് ബളാല് പാടശേഖരം.